Адыгэ пшынэр зыгъэбзэрабзэ
Налшык и Музыкэ театрым щагъэлъэпIащ КъБР-м и цIыхубэ артист, республикэм щэнхабзэмкIэ щIыхь зиIэ и лэжьакIуэ, къызэрызэрагъэпэщрэ мы гъэм илъэс 25-рэ ирикъу «Макъамэ» сабий пшынауэ ансамблым и художественнэ унафэщI, пшынауэ Iэзэ, композитор Къуэдз Iэбубэчыр и ныбжьыр илъэс 75-м зэрынэсар.
Къуэдз Iэбубэчыр Республикэм и щэнхабзэм хэлъхьэныгъэфI хуэзыщIа, ноби псэемыблэжу абы хуэлажьэ, и гуащIэмкIэ пщIэрэ нэмысрэ къэзылэжьа Къуэдз Iэбубэчыр и щIыхь-кIэ къызэрагъэпэща пшыхь гуапэм цIыху куэд къекIуэлIащ. Артист цIэрыIуэм хъуэхъу, хуабагъэ зэбэкI псалъэ дахэ куэд жраIащ, саугъэтхэмрэ щIыхь тхылъхэмкIэ хуэуп-сащ КъБР-м щэнхабзэмкIэ и министр Къумахуэ Мухьэдин, КъБР-м и Жылагъуэ палатэм и лIыкIуэ Къудей Владимир, Сабий творчествэмкIэ республикэ унэм и унафэщI Къалмыкъ Кларэ, «Къундет», «Нал цIыкIу», «Кавказ пшэплъхэр», «Асса» къэфакIуэ ансамблхэм я художественнэ унафэщIхэу КъБР-м щIыхь зиIэ и артист Молей Алихъан, КъБР-м щэнхабзэмкIэ щIыхь зиIэ и лэжьакIуэхэу Куэшей Алик, Тхьэмокъуэ Мартин, КъБР-м щIыхь зиIэ и артисткэ Карчаевэ Раисэ, «Кабардинка» ансамблым къыщыдэлэжьахэр, Къуэдзым и гъэсэнхэу ГъуазджэхэмкIэ Кавказ Ищхъэрэ къэрал институтым щеджэ уэрэджыIакIуэ ныбжьыщIэхэу Щокъуий Муратрэ ШыкIэбахъуэ Ислъамрэ, и ансамблым хэтхэм я адэ-анэхэм я комитетым и унафэщI Махъсидэ Аидэ, зыщыщ Къулъкъужын Ищхъэрэ къуажэмрэ республикэм и нэгъуэщI жылэхэмрэ я лIыкIуэхэр, Ингуш, Шэшэн, Осетие Ищхъэрэ — Алание, Осетие Ипщэ республикэхэм, Краснодар крайм къикIа и ныбжьэгъухэр, лэжьэгъухэр, нэгъуэщIхэри.
— Си лэжьэгъухэу КъБР-м и Парламентым и депутатхэм я цIэкIи си цIэкIи Iэбубэчыр хужаIа хъуэхъу дахэхэм пызощэ. Узыншагъэ, ехъулIэныгъэ уи куэдыну, уи гъэсэнхэм уагъэгуфIэ-уагъэгушхуэу лъэпкъ гъуазджэмрэ щэнхабзэмрэ иджы-ри илъэс куэдкIэ ухуэлэжьэну ди гуапэщ, — жиIащ КъБР-м и Парламентым щэнхабзэмкIэ, граждан институтхэм зегъэужьынымрэ хъыбарегъащIэ IэнатIэхэмкIэ и комитетым и унафэщI Пащты Борис. Абы Къуэдз Iэбубэчыр хуигъэфэщащ «Октябрь революцэр илъэси 100 зэрырикъум папщIэ» фэеплъ медалыр.
Республикэм и уэрэджыIакIуэ, къэфакIуэ гупхэм, гъунэгъу щIыналъэхэм къикIа хьэщIэхэм я лэжьыгъэ нэхъыфIхэр тыгъэ хуащIащ Къуэдзым. Iэбубэчыр и гъэсэнхэм пшынэбзэр удихьэхыу ягъэбзэрэбзащ, пшыхьым кърихьэлIахэр макъамэ зэмылIэужьыгъуэхэм щIагъэдэIуу. Абыхэм я зэфIэкIыр щыплъагъукIэ гурыIуэгъуэщ макъамэм, щэнхабзэм пэгъунэгъу ныбжьыщIэхэмкIэ республикэр зэрыкъулейр, пшынауэ Iэзэхэр къызэрыщIэувэр.
Къуэдз Iэбубэчыр и Iыхьлыхэмрэ благъэхэмрэ хъуэхъу, фIыщIэ псалъэ мыухыжхэмкIэ зыкъыхуагъэзащ, зыщыщ лъэпкъым, республикэм я цIэр фIыкIэ зэригъэIуам, ныбжьыщIэхэр щэнхабзэмрэ гъуазджэмрэ зэрыщIипIыкIым папщIэ. Езы Iэбубэчыри пшыхьыр къызэзыгъэпэщахэмрэ абы кърихьэлIахэмрэ фIыщIэ яхуищIащ. МакъамэкIэ, къафэкIэ, уэрэдкIэ гъэнщIа пшыхь гукъинэжыр псэм ехуэбэкIыу, щIэщыгъуэу екIуэкIащ.
ТЕКIУЖЬ Заретэ.
Сурэтхэр Къарей Элинэ трихащ.
